CELEX: 32020R1785
Language: et
Date: 2020-11-16 00:00:00
Title: Nõukogu määrus (EL) 2020/1785, 16. november 2020, millega avatakse teatavate kalandustoodete importi Kanaari saartele hõlmavad autonoomsed liidu tariifikvoodid aastateks 2021–2027 ja sätestatakse nende haldamine

1.12.2020   
               
               
                  ET
               
               
                  Euroopa Liidu Teataja
               
               
                  L 403/1
               
            
         NÕUKOGU MÄÄRUS (EL) 2020/1785,
         16. november 2020,
         millega avatakse teatavate kalandustoodete importi Kanaari saartele hõlmavad autonoomsed liidu tariifikvoodid aastateks 2021–2027 ja sätestatakse nende haldamine
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 349,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         pärast konsulteerimist Euroopa Parlamendiga,
         võttes arvesse Euroopa Majandus- ja Sotsiaalkomitee arvamust (1),
         pärast konsulteerimist Regioonide Komiteega,
         toimides seadusandliku erimenetluse kohaselt
         ning arvestades järgmist:
         
                     (1)
                  
                  
                     Kanaari saarte erandlik geograafiline asend teatavate kohalikuks tarbimiseks hädavajalike kalandustoodete tarneallikate suhtes tekitab sellele sektorile lisakulusid. Neid Kanaari saarte saarelisest asendist, kaugusest ja äärepoolseimast asukohast tingitud ebasoodsaid looduslikke tingimusi, mis on loetletud aluslepingu artiklis 349, võib korvata, peatades ajutiselt tollimaksude kohaldamise kõnealuste toodete impordile kolmandatest riikidest, tehes seda asjakohases mahus ja liidu autonoomsete tariifikvootide piires.
                  
               
                     (2)
                  
                  
                     Nõukogu määrusega (EL) nr 1412/2013 (2) avati teatavate kalandustoodete importi Kanaari saartele hõlmavad autonoomsed liidu tariifikvoodid ajavahemikuks alates 1. jaanuarist 2014 kuni 31. detsembrini 2020 ning sätestati nende haldamine.
                  
               
                     (3)
                  
                  
                     2019. aasta juulis esitas komisjon nõukogule kõnealuste meetmete mõju kontrollimisel saadud teabe ning pakkus välja võimalused pärast 31. detsembrit 2020 algavaks ajavahemikuks.
                  
               
                     (4)
                  
                  
                     Kontrollimisel selgus, et kvootide 09.2997 ja 09.2651 kasutusmäär oli märkimisväärne. Kvoodi 09.2651 raames ei kasutatud CN-koodi 0308.
                  
               
                     (5)
                  
                  
                     Määrusega (EL) nr 1412/2013 teatavate kalandustoodete suhtes avatud tariifikvootide sarnased kvoodid on õigustatud, sest need kataksid Kanaari saarte turu vajadused, tagades samas, et tollimaksuvabad impordivood liitu jäävad prognoositavaks ja selgelt eristatavaks.
                  
               
                     (6)
                  
                  
                     Selleks et pakkuda ettevõtjatele pikaajalist perspektiivi saavutamaks niisugust majandustegevuse taset, mis muudab Kanaari saarte majandusliku ja sotsiaalse keskkonna stabiilseks, on asjakohane pikendada ühise tollitariifistiku autonoomsete tariifikvootide korra kohaldamist käesoleva määruse lisas sätestatud kaupade suhtes täiendavaks ajavahemikuks.
                  
               
                     (7)
                  
                  
                     Siseturu terviklikkuse ja ühtsuse kahjustamise vältimiseks tuleks võtta meetmeid, mis tagavad, et kalandustooted, mille suhtes tollimaksud peatatakse, oleksid ette nähtud ainult Kanaari saarte turu jaoks.
                  
               
                     (8)
                  
                  
                     Tuleks võtta meetmeid komisjoni korrapäraseks teavitamiseks kõnealuse impordi mahust, et komisjon saaks vajaduse korral astuda samme spekuleerimise või kaubandushäirete ärahoidmiseks.
                  
               
                     (9)
                  
                  
                     Kõnealuse määruse rakendamise ühtsete tingimuste tagamiseks tuleks komisjonile anda rakendamisvolitused, mis võimaldaksid komisjonil kaubandushäirete ilmnemise korral meetmete peatamise ajutiselt tühistada. Neid volitusi tuleks teostada kooskõlas Euroopa Parlamendi ja nõukogu määrusega (EL) nr 182/2011 (3). Lõpliku otsuse selle kohta, kas tollimaksude peatamine tuleks jõusse jätta või lõplikult tühistada, peaks tegema nõukogu kooskõlas aluslepingu artikliga 349 selle ajavahemiku jooksul, mil tollimaksude peatamine on komisjoni otsuse kohaselt ajutiselt tühistatud.
                  
               
                     (10)
                  
                  
                     Käesolevas määruses sätestatud meetmed peaksid tagama järjepidevuse pärast määruse (EL) nr 1412/2013 kehtivuse lõppemist. Seetõttu on asjakohane kohaldada käesoleva määrusega ette nähtud meetmeid alates 1. jaanuarist 2021 kuni 31. detsembrini 2027,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            
               1.   Alates 1. jaanuarist 2021 kuni 31. detsembrini 2027 peatatakse täielikult ühise tollitariifistiku maksumäärade kohaldamine käesoleva määruse lisas loetletud kalandustoodete impordi suhtes Kanaari saartele kõnealuses lisas osutatud koguste puhul.
            
            
               2.   Lõikes 1 osutatud peatamist kohaldatakse üksnes Kanaari saarte turule ette nähtud toodete suhtes. Seda kohaldatakse ainult nende kalandustoodete suhtes, mis laaditakse laevalt või õhusõidukilt maha enne, kui Kanaari saarte tollile esitatakse vabasse ringlusse lubamise tollideklaratsioon.
            
         
         
            Artikkel 2
            Käesoleva määruse artiklis 1 osutatud tariifikvoote hallatakse vastavalt komisjoni rakendusmääruse (EL) 2015/2447 (4) artiklitele 49–54.
         
         
            Artikkel 3
            Hispaania pädevad asutused esitavad komisjonile 30. juuniks 2026 aruande artiklis 1 sätestatud meetmete rakendamise kohta. Komisjon kontrollib võetud meetmete mõju ja esitab aruande järelduste põhjal nõukogule asjakohased ettepanekud pärast 2027. aastat algavaks ajavahemikuks.
         
         
            Artikkel 4
            
               1.   Kui komisjonil on põhjust arvata, et käesoleva määrusega ette nähtud peatamine on konkreetse toote puhul kaasa toonud kaubandushäire, võib ta vastu võtta rakendusaktid, millega tühistatakse peatamine ajutiselt kuni 12 kuuks. Nimetatud rakendusaktid võetakse vastu kooskõlas artikli 5 lõikes 2 osutatud kontrollimenetlusega.
               Nende toodete imporditollimaksude tasumine, mille puhul peatamine on ajutiselt tühistatud, tagatakse tagatise abil ning asjaomaste toodete Kanaari saarte turul vabasse ringlusse lubamise tingimuseks on sellise tagatise esitamine.
            
            
               2.   Nõukogu võtab käesoleva artikli lõike 1 esimeses lõigus osutatud ajavahemiku jooksul kooskõlas aluslepingu artikliga 349 vastu lõpliku otsuse selle kohta, kas lõikes 1 osutatud tollimaksude peatamine jõusse jätta või lõplikult tühistada. Kui peatamine lõplikult tühistatakse, nõutakse ka tagatistega tagatud maksude summad lõplikult sisse.
            
            
               3.   Kui lõike 2 kohast lõplikku otsust ei tehta maksimaalselt 12 kuulise ajavahemiku jooksul, vabastatakse need tagatised.
            
         
         
            Artikkel 5
            
               1.   Komisjoni abistab Euroopa Parlamendi ja nõukogu määruse (EL) nr 952/2013 (5) artikli 285 kohaselt asutatud tolliseadustiku komitee. Nimetatud komitee on komitee määruse (EL) nr 182/2011 tähenduses.
            
            
               2.   Käesolevale lõikele viitamisel kohaldatakse määruse (EL) nr 182/2011 artiklit 5.
            
         
         
            Artikkel 6
            Komisjon ja liikmesriikide tolliasutused teevad tihedat koostööd, et tagada käesoleva määruse kohaldamise nõuetekohane haldamine ja kontroll.
         
         
            Artikkel 7
            Käesolev määrus jõustub kolmandal päeval pärast selle avaldamist Euroopa Liidu Teatajas.
            Seda kohaldatakse 1. jaanuarist 2021 kuni 31. detsembrini 2027.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 16. november 2020
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  29. oktoobri 2020. aasta arvamus (Euroopa Liidu Teatajas seni avaldamata).
         
            (2)  Nõukogu 17. detsembri 2013. aasta määrus (EL) nr 1412/2013, millega avatakse teatavate kalandustoodete importi Kanaari saartele hõlmavad autonoomsed liidu tariifikvoodid aastateks 2014–2020 ja sätestatakse nende haldamine (ELT L 353, 28.12.2013, lk 1).
         
            (3)  Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, 28.2.2011, lk 13).
         
            (4)  Komisjoni 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT L 343, 29.12.2015, lk 558).
         
            (5)  Euroopa Parlamendi ja nõukogu 9. oktoobri 2013. aasta määrus (EL) nr 952/2013, millega kehtestatakse liidu tolliseadustik (ELT L 269, 10.10.2013, lk 1).
      
      
         
            LISA
            
                        Jrk-nr
                     
                     
                        CN-kood
                     
                     
                        Kirjeldus
                     
                     
                        Aastane kvoot
                        (tonnides)
                     
                     
                        Kvoodi tollimaksumäär
                     
                  
                        09.2997
                     
                     
                        0303
                     
                     
                        Külmutatud kala, v.a kalafileed ja muu rubriigi 0304 kalaliha
                     
                     
                        15 000 
                     
                     
                        0 %
                     
                  
                         
                     
                     
                        0304
                     
                     
                        Kalafileed ja muu kalaliha (k.a kalahakkliha), värske, jahutatud või külmutatud
                     
                     
                        0 %
                     
                  
                        09.2651
                     
                     
                        0306
                     
                     
                        Vähid, puhastatud või puhastamata, elusad, värsked, jahutatud, külmutatud, kuivatatud, soolvees või soolatud; suitsutatud vähid, puhastatud või puhastamata, kuumtöödeldud enne suitsutamist või suitsutamise käigus või mitte; vees või aurus keedetud vähid (puhastamata), olenemata sellest, kas jahutatud või jahutamata, külmutatud, kuivatatud või soolatud või mitte; inimtoiduks kõlblik jahu ja graanulid vähkidest
                     
                     
                        15 000 
                     
                     
                        0 %
                     
                  
                         
                     
                     
                        0307
                     
                     
                        Limused, karbis või karbita, elusad, värsked, jahutatud, külmutatud, kuivatatud, soolvees või soolatud; suitsutatud limused, puhastatud või puhastamata, enne suitsutamist või suitsutamise käigus kuumtöödeldud või mitte; inimtoiduks kõlblik jahu ja graanulid limustest
                     
                     
                        0 %